Sep 28,2016
జనవరిలో తొలి విమాన సర్వీసు
న్యూఢిల్లీ: దేశీయ విమానయాన రంగానికి ఊతం ఇచ్చేలా సర్కారు ప్రతిష్ఠాత్మకంగా తీసుకు రానున్న 'ప్రాంతీయ విమాన సేవల అనుసంధాన పథకం' (ఆర్‌సీఎస్‌) వచ్చే ఏడాది జనవరి నుంచి అమలులోకి రానుంది. ఆర్‌సీఎస్‌ పథకం కింద మొదటి విమానం వచ్చే ఏడాది జనవరి తొలి నాళ్లలో గగనతలంలో ఎగిరే అవకాశం ఉన్నట్లుగా పౌరవిమానయాన శాఖ మంత్రి అశోక గజపతిరాజు తెలిపారు. ఆర్‌సీఎస్‌ పథకం రూపకల్పన తుది దశలో ఉన్నట్లు మంత్రి వెల్లడించారు. త్వరలోనే అది ఒక కొలిక్కి వచ్చే అవకాశం ఉందన్నారు. దేశంలో విమానయానం అనుసంధానం లేని.. సర్వీసులు అంతగా నడవని ప్రాంతాలకు విమాన సేవలను విస్తరించి ఏవియేషన్‌ రంగా నిక కొత్త ఊపు తెచ్చేందుకు గాను సర్కారు ఆర్‌సీఎస్‌ పథకాన్ని ఎత్తుకున్న సంగతి తెలిసిందే. ఇందుకు సంబంధించి మంత్రి గజపతిరాజు గత జూన్‌లో 'పౌర విమానయాన విధానాన్ని' ఆవిష్కరించిన సంగతి తెలిసిందే. ఆర్‌సీఎస్‌ సేవల విస్తరణకు గాను సర్కారు ఇప్పటికే గుజరాత్‌, మహారాష్ట్ర, ఛత్తీస్‌గఢ్‌, జార్ఖండ్‌తో సహా పలు రాష్ట్రాలతో అవగాహన ఒప్పందాన్ని కుదుర్చుకుంది.
మీ స్నేహితులకు రికమెండ్ చెయ్యండి